**38.§**

# **Par Ogres novada pašvaldības projekta**

**„Siltumnīcefekta gāzu emisiju samazinājums Ogres pilsētas publiskās teritoriju apgaismojuma infrastruktūrā II kārta, pilsētas teritorijas apjoms” īstenošanu un līdzfinansējumu**

(P.Preiss)

Noklausoties Ogres novada pašvaldības Projektu vadības nodaļas projektu vadītāja Pētera Preisa sniegto informāciju par LR Vides aizsardzības un reģionālās attīstības ministrijas izsludināto Ministru kabineta 2011. gada 24. maija noteikumu Nr. 408 Klimata pārmaiņu finanšu instrumenta finansēto projektu atklāto konkursu „Siltumnīcefekta gāzu emisiju samazināšana pašvaldību publisko teritoriju apgaismojuma infrastruktūrā” (turpmāk tekstā - MK noteikumi Nr. 408) un projekta “Siltumnīcefektu gāzu emisiju samazinājums Ogres pilsētas publiskās teritorijas apgaismojuma infrastruktūrā II kārta, pilsētas teritorijas apjoms” iesniegumu, kura kopējās izmaksas ir **524 092,95 EUR** (pieci simti divdesmit četri tūkstoši deviņdesmit divi eiro un 95 centi), un pamatojoties uz likuma “Par pašvaldībām“ 21. pantu, MK noteikumu Nr. 408 28.3.2. punktu,

**balsojot: PAR –** 15 balsis (E.Bartkevičs, A.Ceplītis, E.Dzelzītis, V.Gaile, E.Helmanis, R.Javoišs, S.Kirhnere, J.Laizāns, M.Legzdiņš, A.Mangulis, Dz.Mozule, M.Siliņš, L.Strelkova, I.Tamane, I.Vecziediņa), **PRET** – nav, **ATTURAS** – nav,

Ogres novada dome **NOLEMJ:**

1. Piedalīties projektu konkursā un projekta apstiprināšanas gadījumā uzņemties saistības projekta ietvaros, atbalstīt pašvaldības iesniegto projekta iesniegumu „Siltumnīcefektu gāzu emisiju samazinājums Ogres pilsētas publiskās teritorijas apgaismojuma infrastruktūrā II kārta, pilsētas teritorijas apjoms”;
2. Projekta „Siltumnīcefektu gāzu emisiju samazinājums Ogres pilsētas publiskās teritorijas apgaismojuma infrastruktūrā II kārta, pilsētas teritorijas apjoms” apstiprināšanas gadījumā, Ogres novada pašvaldība apņemas nodrošināt pašvaldības līdzfinansējumu **177 195,33 EUR** (viens simts septiņdesmit septiņi tūkstoši viens simts deviņdesmit pieci eiro un 33 centi) apmērā, kas sastāv no:
	1. Projekta iesniedzēja (pašvaldības) līdzfinansējuma attiecināmo izmaksu segšanai **157 227,89** **EUR** (viens simts piecdesmit septiņi tūkstoši divi simti divdesmit septiņi eiro un 89 centi) apmērā;
	2. Projekta iesniedzēja (pašvaldības) līdzfinansējumu Projekta neattiecināmo izmaksu **19 967,44** **EUR** (deviņpadsmit tūkstoši deviņi simti sešdesmit septiņi eiro un 44 centi).

3. Kontroli par lēmuma izpildi uzdot pašvaldības izpilddirektoram Pēterim Dimantam.